เจ้าหญิงฮานาโกะ พระชายาในเจ้าชายมาซาฮิโตะ

เจ้าหญิงฮิตาจิ (ญี่ปุ่น: 常陸宮正仁親王妃華子殿下; โรมาจิ: "Hitachi-no-Miya" "Masahito Shinnōhi Hanako" "Denka"; อังกฤษ: Her Imperial Highness Princess Hitachi) ทรงดำรงพระอิสริยยศเป็น "ชินโนฮิ" หรือ พระชายาในเจ้าชายชั้นเอกแห่งราชวงศ์ญี่ปุ่น 
ทรงเป็นพระชายาในเจ้าชายฮิตาจิ ซึ่งเป็นพระราชปิตุลาในจักรพรรดิพระองค์ปัจจุบัน (สมเด็จพระจักรพรรดินารูฮิโตะ) และพระราชอนุชาในสมเด็จพระจักรพรรดิอากิฮิโตะ
ทรงมีพระนามจริงว่าเจ้าหญิง "ฮานาโกะ" ส่วนเจ้าหญิง "ฮิตาจิ" เป็นการออกพระนามตาม "มิยาโง" ของพระสวามี ซึ่งได้รับพระราชทานจากจักรพรรดิโชวะ หลังจากการอภิเษกสมรส 
ทรงเป็นชนชั้นขุนนางพระองค์สุดท้าย ที่ทำการอภิเษกสมรสกับพระบรมวงศานุวงศ์ในราชวงศ์ญี่ปุ่น
สัญลักษณ์ประจำพระองค์ ดอกเชียกุนาเกะ 
ที่ประทับหลัก วังฮิตาจิ หรือ วังโทคิวามัตสึ (常盤松御用邸) เขตชิบูยะ กรุงโตเกียว
พระประวัติ.
ฮานะโกะ สึงารุ.
ฮานะโกะ สึงารุ (ญี่ปุ่น: 津軽 華子; โรมาจิ: Tsugaru Hanako) เกิดเมื่อวันที่ 19 กรกฎาคม พ.ศ. 2483 (ปีโชวะที่ 15) ณ คฤหาสน์ของโยชิตากะ สึงารุ  ผู้เป็นบิดา เขตโยโดบาชิ กรุงโตเกียว (ปัจจุบันคือ เขตชินจูกุ กรุงโตเกียว)
ฮานาโกะ สึงารุ เป็นบุตรคนที่สี่ของโยชิตากะ สึงารุ  กับฮิซาโกะ สึงารุ
โยชิตากะ สึงารุ  ผู้เป็นบิดา ดำรงบรรดาศักดิ์ชั้น "ฮากุชากุ" (伯爵) ซึ่งเป็นบรรดาศักดิ์ลำดับที่ 3 (จากทั้งหมด 5 ระดับ) ของชนชั้นขุนนางในจักรวรรดิญี่ปุ่นตามการปฏิรูปสมัยเมจิ บิดาเป็นผู้นำ รุ่นที่ 14 (รุ่นสุดท้าย) โดยตระกูลนี้ได้ทำการปกครองแคว้นฮิโรซากิ  ซึ่งปัจจุบันเป็นพื้นที่ในจังหวัดอาโอโมริ อีกทั้งบิดาได้สืบเชื้อสายมาจากตระกูลโทกูกาวะอีกด้วย
ฮิซาโกะ สึงารุ (สกุลเดิม โมริ) ผู้เป็นมารดา พื้นเพเดิมก็อยู่ในชนชั้นขุนนางเช่นเดียวกัน เธอเป็นบุตรสาวของโมโตโอะ โมริ ผู้ดำรงบรรดาศักดิ์ "ชิชากุ" (子爵) ซึ่งเป็นบรรดาศักดิ์ลำดับที่ 4 ของชนชั้นขุนนาง ซึ่งตระกูลโมริ เคยเป็นผู้ปกครองแคว้นโชชู ปัจจุบันเป็นพื้นที่ในจังหวัดยามากูจิ
ดังนั้น ฮานาโกะ สึงารุ ในวัยเด็กเป็นบุคคลในชนชั้นขุนนางของจักรวรรดิญี่ปุ่น ก่อนที่ระบอบนี้จะถูกยกเลิกหลังจากสิ้นสุดสงครามโลกครั้งที่ 2 ในปี พ.ศ. 2489
เธอมีพี่สาว 3 คน ได้แก่ ยาซูโกะ สึงารุ, มิเอโกะ สึงารุ, และอากิโกะ สึงารุ 
พ.ศ. 2490 เธอศึกษาระดับชั้นประถมศึกษาที่โรงเรียนประถมศึกษากากูชูอิน  และระดับมัธยมศึกษาที่โรงเรียนมัธยมหญิงกากูชูอิน 
เธอศึกษาต่อระดับปริญญาตรี สาขาภาษาอังกฤษ คณะอักษรศาสตร์ วิทยาลัยหญิงกากูชูอิน  ซึ่งถัดมาวิทยาลัยนี้ถูกยกเลิกในปี พ.ศ. 2544
พ.ศ. 2504 เธอสำเร็จการศึกษาจากวิทยาลัยหญิงกากูชูอิน
เจ้าหญิงฮิตาจิ.
เธอและเจ้าชายโยชิ (มาซาฮิโตะ) พบกันครั้งแรกที่ห้องวิจัยของเจ้าชายในโรงเรียนกากูชูอิน
วันที่ 21 กุมภาพันธ์ พ.ศ. 2507 มีการนัดดูตัวระหว่างเจ้าชายโยชิ (มาซาฮิโตะ) และนางสาวฮานาโกะ สึงารุ 
วันที่ 14 เมษายน พ.ศ. 2507 มีการจัดพิธี "โนไซ"  หรือพิธีหมั้น
วันที่ 15 กันยายน พ.ศ. 2507 มีการจัดพิธี "โคกคิ"  หรือพิธีกำหนดวันอภิเษกสมรส
วันที่ 30 กันยายน พ.ศ. 2507 มีการจัดพิธีอภิเษกสมรสระหว่าง เจ้าชายโยชิ (มาซาฮิโตะ) กับ นางสาวฮานาโกะ สึงารุ 
ในวันเดียวกัน พระสวามีก่อตั้งทรงก่อตั้งมิยาเกะ (ราชวงศ์สาขา) ของพระองค์เองขึ้น และได้รับพระราชทานมิยาโง ว่า "ฮิตาจิ" จากสมเด็จพระจักรพรรดิฮิโรฮิโตะ โดยสำนักพระราชวังระบุพระนามในภาษาอังกฤษเป็น His Imperial Highness Prince Hitachi (เจ้าชายฮิตาจิ)นางสาวฮานาโกะ สึงารุ ได้รับการสภาปนาอิสริยยศเป็น "ชินโนฮิ" หรือพระชายาในเจ้าชายชั้นเอกแห่งราชวงศ์ญี่ปุ่น และมีพระนามเต็มว่า 正仁親王妃華子殿下 ("Masahito Shinnōhi Hanako" "Denka") โดยสำนักพระราชวังระบุพระนามในภาษาอังกฤษว่าเป็น Her Imperial Highness Princess Hitachi (เจ้าหญิงฮิตาจิ)
เจ้าชายและเจ้าหญิงฮิตาจิ ทรงไม่มีพระโอรส-ธิดาด้วยกันแม้แต่พระองค์เดียว
ทั้งสองพระองค์ประทับอยู่ที่ วังฮิตาจิ หรือ วังโทคิวามัตสึ  เขตชิบูยะ กรุงโตเกียว ซึ่งถือว่าเป็นมิยาเกะ (ราชวงศ์สาขา) ราชวงศ์เดียวที่ประทับอยู่นอกเขตพระราชฐานอากาซากะ 
พระกรณียกิจ.
งานพิธี.
ทรงร่วมงานครบรอบต่างๆในสมาคมที่พระองค์ดำรงตำแหน่งประธานกิตติมศักดิ์หรือทรงปฏิบัติหน้าที่แทนพระสวามี เช่น